[image: ]FARSKÝ LIST
17. júl – 23. júl – 30. júl 2023, číslo 511
Gréckokatolícka cirkev, farnosť Čičava, Čičava 38, 09301
Tel.: 0911/711488, o.martinlaban@gmail.com
4
Utrpenie - jediné a jedinečné.
====================
Je toho príliš veľa, aby sme to mohli ignorovať, to, čo možno najlepšie Pavol zhrnul do lakonickej vety: "Ak sme deti, sme aj dedičia: Boží dedičia a Kristovi spoludedičia; pravda, ak s ním trpíme, aby sme s ním boli aj oslávení" (Rim 8, 17). Podobne Peter: "Ak dobre robíte, a predsa znášate utrpenia, je to milosť pred Bohom. Veď na to ste povolaní; lebo aj Kristus trpel za vás a zanechal vám príklad, aby ste kráčali v jeho šľapajach" (1Pt 2, 20-21). 
Prečo utrpenie? Pretože ochota trpieť je jediný prejav a dôkaz skutočnej lásky. 
Vo všetkom ostatnom sme, povedané po ľudsky, ziskoví. Modlitba, liturgia, sviatosti, spoločenstvo Cirkvi, Dar Ducha Svätého i dary Ducha Svätého, všetko toto nás len obohacuje, je to dar, ktorý by bolo bláznovstvo odmietnuť. Dokonca smrť je 'sestra', ako jej vraví sv. František, vytúžená chvíľa návratu domov, ako o nej hovorí aj sám Kristus: "Odchádzam a prídem k vám. Keby ste ma milovali, radovali by ste sa, že idem k Otcovi" (Jn 14, 28). Všetko toto "žiť je Kristus a zomrieť zisk" (Flp 1, 21). 
Ale utrpenie... Utrpenie, ktorému by sme sa inak mohli vyhnúť. Ako Kristus. Nemusel stať sa človekom. Nemusel podstúpiť obetu Vtelenia, o ktorej Písmo píše, že kvôli tomu "zriekol sa seba samého, vzal si prirodzenosť sluhu, stal sa podobný ľuďom; a podľa vonkajšieho zjavu bol pokladaný za človeka" (Flp 2, 7). A keď už bol tým človekom... Nemusel ísť "až na smrť na kríži" (Flp 2, 8 ) a už vôbec nemusel brať na seba a prežiť všetku bolesť a zlo celého sveta. Sám hovorí, že by mohol "poprosiť svojho Otca a on by mi hneď poslal viac ako dvanásť plukov anjelov. Ale ako by sa potom splnilo Písmo, že to má byť takto" (Mt 26, 53-54)? A tak to neurobil . Lebo nás miluje. A toto je znak lásky: že je ochotná pre milovaného trpieť, priniesť obetu. Ako povedal ktosi, láska je láskou až vtedy, keď bolí. Dovtedy je to len forma láskavosti.
Toto je hranica. Toto je čiara. Byť kresťanom, pretože nás Kristus premieňa, uzdravuje, napĺňa, vyzdvihuje - čo je na tom ťažké? A čo je zvláštne na tom, že nasledujeme niekoho, kto nám toto dáva? Ale milujeme Ho? Máme lásku, ktorá je tým rozdielom medzi Peklom a Nebom, medzi divákmi a účastníkmi? No, to ukazuje, či sme ochotní postaviť sa vedľa Krista a spolu s Ním trpieť - pre Evanjelium, ako nabáda Pavol Timoteja: "Nehanbi [sa] za svedectvo o našom Pánovi ani za mňa, jeho väzňa, ale trp spolu so mnou za evanjelium, posilňovaný mocou Boha" (2Tim 1, 8 ), pre bratov a sestry, ako vysvetľuje Ján, že podľa toho "vieme, že sme prešli zo smrti do života, lebo milujeme bratov. Kto nemiluje, ostáva v smrti" (1Jn 3, 14). 
Utrpenie, ochota trpieť s Kristom pre bratov, pre Evanjelium, prinášať obete, hoci nás k tomu nikto nenúti, hoci by sme nemuseli - to je dôkaz lásky. Viac, to je prejav samej podstaty lásky. "Čo je láska, poznali sme z toho, že on položil za nás svoj život. Aj my sme povinní dávať život za bratov" (1Jn 3, 16). "Lebo nás ženie Kristova láska" (2Kor 5, 14). 
Preto je utrpenie, toto utrpenie, jedinečné. A jediné. Neexistuje iná cesta do Neba, iba láska. A neexistuje žiadna láska, ak nie je ochotná ísť za túto čiaru a obetovať sa a trpieť pre milovaného. Preto existuje len táto jedna jediná cesta do Neba, ako o ktorej vraví Pavol, "že do Božieho kráľovstva máme vojsť cez mnohé súženia" (Sk 14, 22), ako o nej hovorí sám Ježiš, keď nám "všetkým povedal: "Kto chce ísť za mnou, nech zaprie sám seba, vezme každý deň svoj kríž a nasleduje ma. Lebo kto by si chcel život zachrániť, stratí ho, ale kto stratí svoj život pre mňa, zachráni si ho" (Lk 9, 23-24). 
Pôst a chudoba, keď sme ochotní sami seba obmedziť, aby sme mohli iných v milosrdenstve obohatiť a pôstom navyše posilniť našu modlitbu za nich. Tieto nástroje sú vysoko cenené práve preto, že sú nástrojom skutočnej lásky, ako o nej hovorí Ján: "Deti moje, nemilujme len slovom a jazykom, ale skutkom a pravdou. Podľa toho poznáme, že sme z pravdy, a upokojíme si pred ním srdce" (1Jn 3, 18-19). Obeta a utrpenie - a skutočná chudoba i skutočný pôst za túto čiaru idú! - sú v spojení s milosrdenstvom prejavom a dôkazom skutočnej lásky. Podobne ako ochota byť prenasledovaný pre Krista, s Kristom, pre Evanjelium a spásu sveta - "Blahoslavení prenasledovaní pre spravodlivosť, lebo ich je nebeské kráľovstvo. Blahoslavení ste, keď vás budú pre mňa potupovať a prenasledovať a všetko zlé na vás nepravdivo hovoriť; radujte sa a jasajte, lebo máte hojnú odmenu v nebi. Tak prenasledovali aj prorokov, ktorí boli pred vami" (Mt 5, 10-12). 
"Vidíme, že ten, ktorý bol stvorený len o niečo menší od anjelov, Ježiš, bol ovenčený slávou a cťou, lebo pretrpel smrť, aby z Božej milosti okúsil smrť za všetkých. Veď sa patrilo, aby ten, pre ktorého je všetko a skrze ktorého je všetko, ktorý priviedol mnoho synov do slávy, zdokonalil pôvodcu ich spásy utrpením." (Hebr 2, 9-10)

Pokladať druhého za vyššieho ako pravidlo komunity?
===================================
Pavol hovorí: "Nerobte nič z nevraživosti ani pre márnu slávu, ale v pokore pokladajte jeden druhého za vyššieho" (Flp 2, 3). 
Ak pokladáme druhých za nižších, nebudeme sa im otvárať ani zdôverovať, lebo si pomyslíme, že nám aj tak nepomôžu, ani nás nepochopia, sú nakoniec menej, menší, nižšie, tak k čomu by to bolo? 
A ak túžime vyzerať pred nimi ako tí vyšší, tiež sa im neotvoríme, pretože čo by si o nás pomysleli? Ešte by sme ich pohoršili, vravíme si. Ale hlavne, a to už si možno až tak nevravíme, by utrpel náš imidž, naša ilúzia veľkosti, že sme od nich lepší, vyspelejší a tak. Preto pred nimi svoje vnútro neodhaľujeme. 
Pavlova rada tu môže byť užitočná. Ak vo farnosti alebo v bunke, prosto v spoločenstve, pristupujeme k druhým ako k vyšším a sami seba považujeme za tých najmenších, potom sa nemáme problém zveriť a otvoriť sa, celkom ako dieťa matke (ak je to dobrá matka a nebojí sa jej trestu a hnevu). A ak takto na seba navzájom pozeráme všetci, no tak potom tento pohľad napomáha tomu, aby sme medzi sebou komunitu zdieľania ustanovili - ako rovní medzi rovnými, bratia a sestry, a súčasne v dôvere a úcte jeden voči druhému a starostlivosti jeden o druhého, ako deti k otcovi a matke, a ako otcovia a matky k deťom. 
Sprvu (a možno aj neskôr) je však ťažké vybalansovať tú dokonalú rovnosť všetkých. A teda je lepšie, ak sa to vychýli na stranu 'oni sú väčší', než keby to išlo na tú stranu opačnú, ktorá v nás len upevňuje pokrytectvo, pýchu, pohŕdanie druhými a bráni nám otvoriť sa komunite. 
Vskutku pohŕdanie druhými a povyšovanie sa nad nich a snaha tak vyzerať, sú veľkými prekážkami spoločenstva v Cirkvi! Pokladať sa za menšieho medzi bratmi a sestrami - nie po svetsky, kde by to viedlo vari k tomu, že by sme ostali utiahnutí a zahriaknutí, ale v radostnej pokore dieťaťa Boha, ktoré si nepotrebuje na žiadnej veľkosti či ničom podobnom zakladať - je dobrá cesta a spôsob, ako ku komunite cirkvi pristúpiť. 
Nakoniec, Pavol je dobrý príklad: "Veď ja som najmenší z apoštolov. Ba nie som hoden volať sa apoštolom, lebo som prenasledoval Božiu cirkev. Ale z Božej milosti som tým, čím som, a jeho milosť nebola vo mne márna. Veď som pracoval viac ako oni všetci, vlastne ani nie ja, ale Božia milosť so mnou" (1Kor 15, 9-10). Toto je zázrak kresťanstva: malý bez toho aby stratil svoju veľkosť, veľký bez toho aby stratil svoju malosť. Pretože - nakoniec na žiadnej veľkosti ani malosti nezáleží, prosto sme a to je všetko. A do tohto poznania dorastáme a k tomuto aj táto cesta smeruje.

Základom nie sú pocity, ale viera. A kríza je uznanie a odmena.
========================================
Viera, čiže istota. Alebo inak, viera ako vedomie, uvedomovanie si prostého faktu, že môj Druh, Spoločník, Priateľ Ježiš je so mnou a vedľa mňa a kráčame spolu a je tu. Tak ako medzi ľudskými priateľmi nie vždy sa ten druhý smeje alebo hovorí, občas ide vedľa nás mlčky, ale je stále tu, Ježiš je tu tiež. A občas mlčí aj preto, že je Majster a Učiteľ. Tréner. Občas prosto musí mlčať, nechať nás samých poradiť si, aby tréning fungoval a aby sme rástli v slobode a zrelosti detí Boha a boli nielen sluhami, ktorým Pán musí stále dookola hovoriť, čo a ako majú urobiť. 
Viera je teda istota, že Ježiš je tu. Nezavrhol ma, neopustil, nezradil. Je tu. Niet dôvod na paniku ani strach ani beznádej ani depresiu. Je tu a všetko je súčasťou Jeho lásky voči mne. Či hovorí, či mlčí, či sa zjavuje alebo či na chvíľu sa akoby ukryl, stále je tu a všetko toto robí kvôli mne a pre mňa, aby ma učil a trénoval byť synom, ako je On Synom. 
Preto ovocím viery je pokoj atharaxie, bezstarostnosti. Pokoj bezpečia, pokoj istoty. Namiesto strachu a skleslosti v čase, keď Ježiš mlčí, berieme to s rovnakým pokojom, ako keď hovorí - je to predsa stále jedno a to isté učenie, jeden a ten istý tréning, jeden a ten istý Boh s nami. Namiesto strachu a skleslosti prosto iba reagujeme na situáciu, riešime ju, konáme, pretože vieme, že práve teraz nám Ježiš prosto iba hovorí: 'Tak, a teraz to skús sám!' Stále je tu. Nikam neodišiel. A to, že mlčí, je dobré znamenie - že sa my sami posúvame od sluhov, ktorým treba všetko hovoriť od neschopných deciek, ktoré treba stále držať a vodiť za ručičku, smerom k slobode a sláve dospelých detí Boha. To je skvelé a hodné radosti a oslavy, nie? To, čomu hovoríme kríza, je v skutočnosti skôr odmena a akt dôvery v naše schopnosti zo strany Krista, zo strany Otca. 
Ak nám Boh verí natoľko, že nás necháva kráčať samých, potom je na mieste prijať to s tou zdravou radosťou a hrdosťou. Oceniť dôveru Otca, je to pochvala z Jeho strany, dôkaz, že tréning, ktorý s nami koná, v nás prináša ovocie. A to je dobré! Preto by nás takéto okamihy, keď sme ponechaní sami na seba, mali naplniť radosťou a ešte viac nabudiť! Je to znak, že Boh s nami zaobchádza ako so synmi. Syn nie je otrok, nevisí ako bábka na špagátikoch! Je povolaný k slobode, zrelosti, samostatnosti! Konať samostatne Otcovo Dielo ako skutočný slobodný a schopný syn Otca! Tak, ako to o Apoštoloch píše Písmo: "Oni sa rozišli a všade kázali. Pán im pomáhal a ich slová potvrdzoval znameniami, ktoré ich sprevádzali." (Mk 16, 20) - nie naopak!

LITURGICKÝ PROGRAM
	
	Čičava
	Komárany
	Merník

	Po
17.7.
	Blažený hieromučeník Pavel, prešovský biskup

	
	
	
	

	Ut
18.7.
	Svätý hieromučeník Hyacint z Amastridy; svätý mučeník Emilián

	
	
	
	

	St
19.7.
	Prepodobná matka Makrína, sestra Bazila Veľkého; prepodobný otec Dios

	
	
	
	

	Št 
20.7.
	Svätý a slávny prorok Eliáš

	
	
	
	

	Pi
21.7. 
	Prepodobní otcovia Simeon, blázon pre Krista a Ján, jeho spoluaskéta

	
	
	
	

	So
22.7.
	Svätá myronosička a apoštolom rovná Mária Magdaléna

	
	
	
	18.00 za nedeľu (o.Miroslav)

	Ne
23.7.
	Ôsma nedeľa po Päťdesiatnici 
Svätí mučeníci Trofim, Teofil a spoločníci
	

	
	10.00 *ZBP r. Holejová
zastupujú z Vranova
	8.00 *ZBP Anna (r.Kľučarová) 
zastupujú z Vranova
	

	Po
24.7.
	Svätí mučeníci Boris a Gleb

	
	
	
	

	Ut
25.7.
	Zosnutie sv. Anny, matky presvätej Bohorodičky

	
	18.00 +Ján, Alžbeta (r.Sabolová)
	
	

	St
26.7.
	Svätý hieromučeník Hermolas a spoločníci; prepodobná mučenica Paraskeva

	
	
	
	

	Št 
27.7.
	Svätý veľkomučeník a uzdravovateľ Panteleimón

	
	18.00 +Martin Bančanský
	
	

	Pi
28.7. 
	Svätí apoštoli a diakoni Prochor, Nikanor, Timón a Parmenas

	
	8.00 +Zdeno, Zdenka, Martin (r.Šimovičová)
	16.00 spoveď
18.00 +Anna, Ján, Jozef, Ladislav (r.Nabožná) + panychýda
19.00 pomazanie chorých
	

	So
29.7.
	Svätý mučeník Kallinik

	
	18.30 za nedeľu
	
	17.00 za nedeľu

	Ne
30.7.
	Deviata nedeľa po Päťdesiatnici 
Odpustová slávnosť sv. Anny v Komáranoch
Kazateľ: o. doc. ThDr. Marcel Mojzeš, PhD.
	Myrovanie
Obchod okolo chrámu

	
	
	9.30 akatist požehnania rodín 
10.30 slávnostná odpustová liturgia
	


Úmysel modlitby: za mier na Ukrajine a vo svete.	
Od dnes (16.7.) do 24.7. som na púti v Macedónsku a Grécku. Nevyhnutné záležitosti zastupuje o. Miroslav Janočko a otcovia z farnosti Vranov – mesto.

